Petrus (imperator Latinus)
Petrus de Cortiniaco (natus anno circiter 1155; mortuus captivus anno fere 1219), filius Petri (regis Franciae Ludovici VI filii) uxorisque eius Elisabethae de Cortiniaco, maritus Yolandae Flandrensis, imperator Latinus electus est ad successionem Balduini et Henrici, fratrum uxoris. Petrus de Cortiniaco anno 1211 Cruce signatus cum aliis hominibus nobilioribus expeditioni sacrae in Albigenses participavit quo tempore Vaurum obsessum est. Petrus et Yolanda a papa Honorio III Romae die 9 Aprilis 1217 imperatores sacrati sunt, sed Petrus eodem anno, dum Constantinopolim iter facit, a despota Epirota Theodoro Comneno Duca captus est. Mortuum esse captivum censetur: nunquam igitur imperavit. Yolanda autem, quae Constantinopolim sine malo casu advenit, pro marito imperium tenuit usque ad mortem anno 1219 obitam. Successor Petro et Yolandae filius natu alter Robertus imperator electus est. Petrus de Cortiniaco e Yolanda decem vel plures liberos genuit, scilicet: Margarita, fratris Henrici successor in marchionatu Namucensi Philippus, matris successor in marchionatu Namucensi Elisabetha Yolanda quae Andrea II regi Hungariae nupsit Robertus, matris successor in imperio Agnes quae Galfrido de Villa Harduini principi Achaeae nupsit Maria quae Theodoro Lascari imperatori Nicaeensi nupsit Alienora quae Philippo de Monteforti domino Tyrensi nupsit Henricus, fratris Philippi successor in marchionatu Namucensi Balduinus, patre mortuo natus, imperator futurus